Die SAL kort dringende en radikale eksterne ingryping. - Solidariteit WêreldSolidariteit Wêreld
Tuis › Mediaverklarings › Die SAL kort dringende en radikale eksterne ingryping.
Die SAL kort dringende en radikale eksterne ingryping.
Maandag | 03 Junie | 2019
“Ná pres. Cyril Ramaphosa se verkiesing het ʼn gees van opwinding oor ʼn nuwe begin in die land geheers. Dit blyk egter nou dat die gesigte op die foto verander het, maar nie die feite op die grond nie. Mnr. Jarana se bedanking laat Solidariteit met geen ander keuse nie as om ons sakereddingshofstukke by te werk en om die kader-rondomtalie by die SAL dan finaal stop te sit,” sê Connie Mulder, hoof van Solidariteit se Navorsingsinstituut (SNI).
Solidariteit het met groot kommer op die bedanking van Vuyani Jarana, uitvoerende hoof van die Suid-Afrikaanse Lugdiens (SAL), gereageer.
“Ons vind dit uiters onrusbarend dat mnr. Jarana in sy bedankingsbrief verwys na al die uitdagings wat Solidariteit in 2018 uitgewys het as redes vir die lugredery se mislukking,” sê Mulder.
“Dit is ʼn bewys dat dié lugredery in staatsbesit onredbaar is, ongeag wie aan die stuur daarvan is. Solidariteit het in 2018 ʼn ooreenkoms met mnr. Jarana aangegaan waarvolgens hy gereeld terugvoer aan ons sou gee oor vordering wat met die omkeerstrategie gemaak word. Dit is nou vir ons duidelik dat hierdie strategie nie geïmplementeer gaan word nie solank as wat die SAL in besit van die staat bly,” het Mulder bygevoeg.
Die SAL se status as ʼn lopende saak is steeds in gedrang, en dit blyk dat min vordering gemaak is met die implementering van die omkeerstrategie.
“Om nou weer ʼn nuwe uitvoerende hoof nog ʼn kans te gee, sal onverantwoordelik wees gegewe die geskiedenis van die SAL,” voeg Mulder by.
Solidariteit sien die sakereddingsaansoek aangaande die SAL as ’n presedentskeppende saak wat noodsaaklik is, nie net ter wille van die SAL nie, maar ook om ander, groter staatsinstellings terug te vat uit die hande van die staat.
“Om nou terug te sit en die SAL te laat voortgaan met ʼn reddingsboei en ʼn nuwe gesig sal wees soos om ʼn Panado te gee aan ʼn pasiënt wat ʼn hartomleiding nodig het. Die SAL en ander staatsinstellings kort radikale, eksterne ingryping,” sluit Mulder af.
Donderdag | 28 Mei | 2020
AngloGold sluit sy Mponeng-myn tydelik weens Covid-19
Lugdiensgroep Comair kondig opsies vir kaartjiehouers aan
Aansoek om verlof tot appèl in SEB-noodfondssaak
Leerlinge kán op gesonde manier skool toe gaan
Solidariteit-lede daag op vir werk uit protes